Dorit Myltoft (RV), 1997-12-16:
I Det Radikale Venstre ser vi med tilfredshed på dette forslag om en ny og friere lovgivning på området leje af erhvervslokaler.
Vi har klart ønsket en liberalisering, og vores opfattelse er, at aftaler i et erhvervslejeforhold, herunder også lejefastsættelsen, bør tage udgangspunkt i en forhandling mellem parterne, dvs. mellem udlejer og lejer.
Lovgivningen skal angive spillereglerne eller rammerne for aftalernes indgåelse og angive mulighederne for at få tvistigheder mellem parterne afgjort.
Men vi ønsker også samtidig en vis beskyttelse bibeholdt lovgivningsmæssigt, så vi taler så at sige om en modereret liberalisering.
Der har naturligt nok været megen forhåndsomtale af lovforslagets fredningsperiode på fem år.
I Det Radikale Venstre har vi i det spørgsmål støttet os til Lejelovskommissionens forslag, fordi vi netop ikke ønskede at forsætte med bestemmelsen om lejemåls uopsigelighed. Vi ser kombinationen af en fredningsperiode og en erstatningsbestemmelse som det, der kan sikre en fornuftig balance mellem parternes forskellige interesser, når der skal forhandles om en lejeaftale.
Der har i samme forbindelse været udtrykt ængstelse for, at lejere ville gå med til snart hvad som helst for at bevare et lejemål.
Jeg skal selvfølgelig ikke afvise, at det ville kunne ske.
Men det ville dog på lang sigt være dumt for begge parter at gå med til direkte urimeligheder.
I øvrigt kan jo netop lejeaftalen tilsidesættes eller ændres, hvis det findes urimeligt at gøre den gældende.
Det er vist de færreste, der finder det underligt at rådføre sig med sin revisor eller bankrådgiver, når det gælder virksomhedens økonomiske forhold.
Tilsvarende vil det da være fornuftigt at sikre sig rådgivning, når det gælder så vigtige spørgsmål som aftalekontrakter mellem udlejer og lejer.
Under alle omstændigheder kan beskyttelsestankegangen fra reglerne om boligleje ikke overføres.
Erhvervslejer er ikke nødvendigvis en svag part, og lejemål er et led i virksomhedens drift på markedsvilkår.
Der ligger et politisk valg i, at lejeforhold på erhvervsområdet skal være aftalebaseret i stedet for at være reguleret via lovgivning.
Et andet spørgsmål, som har været rejst i forhåndsdebatten på grundlag af Lejelovskommissionens anbefalinger, er, om en sådan ny lovgivning vil ændre erhvervslivets struktur og herunder især, om ændringerne i vilkårene for butikker og liberale i bymidterne vil være til skade for bymiljøet.
I Det Radikale Venstre ønsker vi en mangfoldighed og forskellighed.
I forbindelse med byfornyelse har vi opfordret kommunalbestyrelserne til at bruge lokalplaner og planlovgivningen for at sikre levende og attraktive handelsmiljøer.
Men denne udvikling og strukturændring er jo sket, samtidig med at den gamle lov var gældende, og kan som sådan ikke bruges som argument imod den nye. Noget andet er så, om den nye lov bedre kan sikre en mangfoldighed og forskellighed på erhvervsområdet med plads til både de store og de små.
De spiller sammen med sådanne faktorer som sammenhæng mellem udbud og efterspørgsel, forbrugernes ønsker, tilstedeværelsen af risikovillig kapital, demografiske forhold og sikkert meget, meget mere.
Alt i alt er vi i Det Radikale Venstre tilfredse med lovforslaget, og vi vil aktivt og positivt deltage i udvalgsarbejdet med den forhåbning, at lovforslaget kan blive vedtaget med bred tilslutning.